**Ministru kabineta rīkojuma „Par projektu ideju konceptu finansējuma apjomu un sasniedzamajiem iznākuma rādītājiem 4.2.2. specifiskā atbalsta mērķa „Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” otrās projektu iesniegumu atlases kārtas „Energoefektivitātes paaugstināšana un atjaunojamo energoresursu izmantošana ārpus nacionālas nozīmes attīstības centru pašvaldībām” ietvaros” projekta sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Informatīvajā ziņojumā „*Par pilsētvides un policentriskās attīstības investīciju ieviešanas principiem Eiropas Savienības fondos 2014.-2020.gadam*” (izskatīts Ministru kabineta 2014.gada 23.septembra sēdē, turpmāk – Pilsētvides informatīvais ziņojums) noteiktais 4.2.2. specifiskā atbalsta mērķa „*Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās*” (turpmāk – 4.2.2. SAM) otrās projektu iesniegumu atlases kārtas „*Energoefektivitātes paaugstināšana un atjaunojamo energoresursu izmantošana ārpus nacionālas nozīmes attīstības centru pašvaldībām*” (turpmāk – otrā atlases kārta) ieviešanas risinājums paredz, ka Ministru kabinets pieņem lēmumu par atbalstāmajiem projektu ideju konceptiem, to finansējuma apjomu un plānotajiem sasniedzamajiem iznākuma rādītājiem 21 reģionālas nozīmes attīstības centram un 89 novadu pašvaldībām, kurās neietilpst reģionālas nozīmes attīstības centri (turpmāk – 110 novadu pašvaldības), balstoties uz Vides aizsardzības un reģionālās attīstības ministrijas (turpmāk – VARAM) organizētās priekšatlases rezultātiem un Reģionālās attīstības koordinācijas padomes (turpmāk – RAKP) lēmumu par finansējuma apjomu un rezultātiem. Ņemot to vērā, ir izstrādāts Ministru kabineta rīkojuma projekts “*Par projektu ideju konceptu finansējuma apjomu un sasniedzamajiem iznākuma rādītājiem 4.2.2. specifiskā atbalsta mērķa „Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” otrās projektu iesniegumu atlases kārtas „Energoefektivitātes paaugstināšana un atjaunojamo energoresursu izmantošana ārpus nacionālas nozīmes attīstības centru pašvaldībām” ietvaros*” (turpmāk – MK rīkojuma projekts).4.2.2. SAM īsteno atbilstoši Ministru kabineta 2016.gada 8.marta noteikumiem Nr.152 “*Darbības programmas „Izaugsme un nodarbinātība” 4.2.2.specifiskā atbalsta mērķa „Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” īstenošanas noteikumi*” (turpmāk – MK noteikumi Nr.152). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Savienības fondu 2014.-2020.gada plānošanas periodā 110 novadu pašvaldībām ir pieejams Eiropas Reģionālās attīstības fonda (turpmāk – ERAF) finansējums pašvaldību ēku energoefektivitātes paaugstināšanai 4.2.2. SAM ietvaros atbilstoši MK noteikumu Nr.152 15.2.apakšpunktam 15 696 829 *euro* apmērā, tai skaitā, ievērojot snieguma rezervi, atbilstoši MK noteikumu Nr.152 16.2.apakšpunktam līdz 2018. gada 31. decembrim pieejamais ERAF finansējums ir 14 739 397 *euro*.Saskaņā ar Pilsētvides informatīvajā ziņojumā noteikto 110 novadu pašvaldībās 4.2.2. SAM ieviešana notiek atbilstoši šādiem soļiem:1. pašvaldība izstrādā vai aktualizē un apstiprina pašvaldības attīstības programmas daļu – investīciju plānu, ņemot vērā nozaru politiku uzstādījumus un atbalsta iespējas Eiropas Savienības fondu 2014.-2020.gada plānošanas periodā;
2. VARAM organizē projekta ideju konceptu priekšatlasi ierobežota projektu konkursa formā, 110 pašvaldībām nosūtot uzaicinājumu iesniegt projektu ideju konceptus;
3. RAKP pieņem lēmumu par projektu ideju konceptu priekšatlases rezultātā atbalstāmajiem projektu ideju konceptiem, to ERAF finansējuma apjomu un sasniedzamajiem iznākuma rādītājiem;
4. Ministru kabinets pieņem lēmumu par ERAF finansējuma apjomu un sasniedzamajiem iznākuma rādītājiem, balstoties uz VARAM organizētās priekšatlases rezultātiem un RAKP lēmumu;
5. pēc ierobežotas projektu iesniegumu atlases nolikuma apstiprināšanas, Centrālā finanšu un līgumu aģentūra (turpmāk – CFLA) uzaicina pašvaldības sagatavot un iesniegt projektu iesniegumus;
6. vienošanos par projekta īstenošanu noslēgšana starp CFLA un finansējuma saņēmēju, ievērojot, ka 110 novadu pašvaldībām līdz 2018. gada 31. decembrim 4.2.2. SAM otrās atlases kārtas ietvaros plāno ne vairāk kā 14 739 397 *euro* no ERAF finansējuma[[1]](#footnote-1).

Attiecīgi MK rīkojuma projekts nodrošina iepriekšminētā ceturtā soļa īstenošanu.Saskaņā ar Ministru kabineta 2015.gada 27.oktobra noteikumu Nr. 614 „Reģionālās attīstības atbalsta pasākumu īstenošanas, novērtēšanas un finansēšanas kārtība” (turpmāk – MK noteikumi Nr.614) 6.6.apakšpunktu RAKP pieņem lēmumu par 4.2.2. SAM projektu ideju konceptu priekšatlases rezultātā atbalstāmajiem projektu ideju konceptiem, to ERAF finansējuma apjomu un sasniedzamajiem iznākuma rādītājiem.Saskaņā ar MK noteikumu Nr.614 12.6.2.apakšpunktu RAKP sekretariāts apkopo padomes lēmumus par 110 novadu pašvaldību atbalstāmajiem projektu ideju konceptiem, to ERAF finansējuma apjomu un sasniedzamajiem iznākuma rādītājiem, balstoties uz VARAM organizētās projektu ideju konceptu priekšatlases rezultātiem.MK rīkojuma projekts nosaka 4.2.2. SAM otrās atlases kārtas finansējuma apjomu un sasniedzamos iznākuma rādītājus (MK rīkojuma projekta pielikums) katram novada pašvaldības projektam, kurš atbalstīts projektu ideju konceptu priekšatlasē.MK rīkojuma projekta pielikumā norādītie projektu ideju koncepti ir sagatavojami projektu iesniegumu formā atbilstoši 4.2.2. SAM otrās atlases kārtas nolikuma nosacījumiem un pēc CFLA uzaicinājuma iesniedzami vērtēšanai.Ja kāds no projekta iesniegumiem, kas izstrādāts uz MK rīkojuma projekta pielikumā norādītā projekta idejas koncepta pamata, nekvalificēsies atbalstam atbilstoši 4.2.2. SAM projektu iesniegumu vērtēšanas kritērijiem, tiks pieņemts CFLA lēmums par projekta iesnieguma noraidīšanu[[2]](#footnote-2). Šajā gadījumā atkārtotu projekta iesnieguma iesniegšanu neveic. Projekta iesniegums nekvalificējas atbalstam atbilstoši 4.2.2. SAM projektu iesniegumu vērtēšanas kritērijiem arī tad, ja iesniegtajā projekta iesniegumā norādītie iznākuma rādītāji ir mazāki nekā attiecīgajam projekta idejas konceptam MK rīkojuma projekta pielikumā norādītie iznākuma rādītāji.Atbrīvotais ERAF finansējums (arī, ja projekta iesniegums iesniegts netiek) var tikt novirzīts nākamajai priekšatlasei. Starp atbalstītajiem projeku ideju konceptiem nesadalīto pieejamo ERAF finansējumu (122 436 *euro*) arī plānots novirzīt nākamajai priekšatlasei.Par nākamās priekšatlases nosacījumiem, termiņiem un finansējuma apmēru vienojas RAKP. |
| 3. | Projekta izstrādē iesaistītās institūcijas | VARAM |
| 4. | Cita informācija | 4.2.2. SAM otrās atlases kārtas projektu ideju konceptu priekšatlase tika organizēta, lai nodrošinātu investīciju mērķtiecīgu un efektīvu ieguldīšanu energoefektivitātes pasākumos, izvairoties no papildus izdevumiem pilnas projektu tehniskās dokumentācijas sagatavošanai, kas būtu veicama atklāta konkursa gadījumā, un ietaupot pašvaldību budžeta līdzekļus.Lai apzinātu 4.2.2. SAM otrās atlases kārtas projektu iesniedzēju vajadzības, uzsākot Eiropas Savienības 2014.-2020.gada plānošanas perioda investīciju plānošanu SAM ietvaros, VARAM 2015.gadā veica 110 novadu pašvaldību aptauju par potenciālajām ēkām, kurās varētu tikt veikti energoefektivitātes pasākumi SAM ietvaros. Veiktās aptaujas rezultāti:1. ļāva izdarīt secinājumus par aktuālo situāciju pašvaldībās, tai skaitā atbalstāmo ēku skaitu, to funkcionalitāti un ēkas energoefektivitātes paaugstināšanai nepieciešamo vidējo izmaksu apjomu;
2. apstiprināja, ka pat pie ierobežota prioritāro projektu skaita (aptaujā tika lūgts sniegt informāciju par katras pašvaldības trīs prioritāriem investīciju projektiem) investīciju pieprasījums pašvaldībās ir ļoti augsts un vairākkārt pārsniedz 4.2.2. SAM otrās atlases kārtas ietvaros pieejamo ERAF finansējumu.

Ņemot vērā 4.2.2. SAM otrajā atlases kārtā kopumā pieejamo ERAF finansējuma apjomu (15 696 829 *euro*) un potenciālo projektu iesniedzēju skaitu (110 novadu pašvaldības) un to konstatētās vajadzības, lielu daļu projektu iesniegumu CFLA neapstiprinātu nepietiekamā finansējuma dēļ, un finanšu resursi tehnisko projektu izstrādei būtu nelietderīgi izlietoti. To apliecina arī priekšatlases rezultāti – pretendējot uz finansējumu, kas ir pieejams līdz 2018. gada 31. decembrim (14 739 397 *euro*), tika iesniegti projektu ideju koncepti, kuru īstenošanai nepieciešami 45 063 662 *euro* jeb 306 procenti no pieejamā finansējuma.4.2.2. SAM otrās atlases kārtas projektu ideju konceptu priekšatlases ietvaros visām 110 novadu pašvaldībām 2016.gada 12.aprīlī tika nosūtīts uzaicinājums iesniegt projektu ideju konceptus līdz 2016.gada 31.maijam. Ņemot vērā pašvaldību lūgumu, projektu ideju konceptu iesniegšanas termiņš tika pagarināts līdz 30.jūnijam. Projektu ideju konceptu priekšatlasē piedalījās 93 novadu pašvaldības no 110, kurām bija nosūtīts uzaicinājums piedalīties projektu ideju konceptu priekšatlasē. Kopumā tika iesniegti 205 projektu ideju koncepti.Projekta ideju konceptu atlase notika atbilstoši konkursa principiem – priekšroku dodot tiem projektu ideju konceptiem, kuru ietvaros 4.2.2. SAM paredzētos iznākuma rādītājus (primārās enerģijas patēriņa samazinājums sabiedriskajās ēkās, siltumnīcefekta gāzu samazinājums, no atjaunojamiem energoresursiem ražotā papildjauda) plānots sasniegt visefektīvāk pret ieguldīto ERAF finansējumu.Projektu ideju koncepti tika atlasīti pēc vairākiem atbilstības un kvalitātes kritērijiem, kā rezultātā tika veikta caurredzama un vienlīdzīga projektu ideju konceptu atlase, izslēdzot subjektīvu vērtējumu.Atbilstības kritēriji:1. Projekta idejas koncepts atbilst 4.2.2. SAM mērķim;
2. Ēkai ir veikta energosertifikācija un projekta idejas konceptam ir pievienots energosertifikāta pārskats;
3. Vienas novada pašvaldības ietvaros iesniegto un apstiprināto projektu ideju konceptu skaits nav lielāks par trīs un to ERAF finansējums kopumā nepārsniedz 1 000 000 *euro*;
4. Projekta idejas konceptā norādītais projekta kopējais finansējums nav mazāks par 50 000 *euro*.

Kvalitātes kritēriji:1. Ieguldītais ERAF finansējums uz vienu ietaupīto primārās enerģijas kilovatstundu gadā;
2. Ieguldītais ERAF finansējums uz vienu ietaupīto ogļskābās gāzes emisijas ekvivalenta tonnu gadā;
3. Ēkas energoefektivitātes paaugstināšanas rezultātā plānotais primārās enerģijas ietaupījums attiecībā pret ēkas energosertifikāta pārskatā norādīto primāro enerģijas patēriņu pirms projekta īstenošanas;
4. Sākotnējais primārās enerģijas patēriņš apkurei pirms projekta īstenošanas;
5. Plānotais jaunradīto izglītojamo vietu skaits pirmsskolas izglītības iestādē, ja projekta idejas koncepta ietvaros plānots īstenot energoefektivitātes pasākumus ēkā, kas atrodas pašvaldībā ar rindu uz vietām pirmsskolas izglītības iestādēs;
6. Atjaunojamos energoresursus izmantojoša siltumavota jauda, ja projekta idejas koncepta ietvaros plānota minētā siltumavota uzstādīšana;
7. Projekta idejas koncepta papildinātība ar citiem uz integrētu attīstību vērstiem 2014.-2020.gada plānošanas periodā izvērtēšanai iesniegtiem, īstenotiem vai īstenošanā esošiem projektiem, kuri finansēti vai kurus plānots finansēt no citiem specifiskajiem atbalsta mērķiem (turpmāk – SAM), vai finanšu instrumentiem.

Vispirms tika atlasīti projektu ideju koncepti, kuri atbilst atbilstības kritērijiem. Tika secināts, ka no iesniegtajiem 205 projektu ideju konceptiem visiem atbilstības kritērijiem atbilst 201 projektu ideju koncepts, bet neatbilst – 4 projektu ideju koncepti. Nākamajā posmā tika izvērtēta projektu ideju konceptu atbilstība minimālajām kvalitātes prasībām, kurām neatbilda 3 projektu ideju koncepti. Tie 198 projektu ideju koncepti, kuri atbilda gan visiem atbilstības, gan kvalitātes kritērijiem, dilstošā secībā tika sakārtoti atbilstoši:1. iegūtajam punktu skaitam;
2. vienāda punktu skaita gadījumā - projekta izmaksu efektivitātei, ņemot vērā projekta idejas konceptā norādīto ieguldīto ERAF finansējumu uz vienu ietaupīto primārās enerģijas kilovatstundu gadā.

Atbilstoši pieejamajam finansējumam (14 739 397 *euro*) sagatavots MK rīkojuma projekts, dodot tiesības ierobežotā projektu iesniegumu atlasē piedalīties 43 novada pašvaldībām ar **67 projektu ideju konceptiem, kuru kopējais ERAF finansējums ir 14 616 961 *euro*.**Apstiprināto projektu ideju ietvaros plānotie sasniedzamie rādītāji ir šādi:* Primārās enerģijas gada patēriņa samazinājums – 14 085 704 kilovatstundas gadā (t.i., 219% no SAM 4.2.2. projektu atlases 2.kārtas ietvaros plānotās vērtības (6 440 745 kilovatstundas gadā)),
* Siltumnīcefekta gāzu samazinājums – 3140 ogļskābās gāzes ekvivalenta tonnas gadā (193% no plānotās vērtības (1625 ogļskābās gāzes ekvivalenta tonnas gadā)),
* No atjaunojamiem energoresursiem ražotā papildjauda – 1,069 megavati (178% no plānotās vērtības (0,565 megavati)).

4.2.2. SAM otrās atlases kārtas ietvaros plānotie (minimāli nepieciešamie) iznākuma rādītāji aprēķināti proporcionāli plānotajam 4.2.2. SAM otrās atlases kārtas ERAF finansējumam.Papildus sasniedzamajiem iznākuma rādītājiem apstiprinātajās 67 projektu idejās paredzēts veicināt 293 jaunu izglītojamo vietu radīšanu četru dažādu novada pašvaldību (Ādažu, Ogres, Olaines, Tukuma) piecās pirmsskolas izglītības iestādēs, ko nodrošinājusi iepriekšminētā projektu ideju konceptu vērtēšanas 5.kvalitātes kritērija iekļaušana vērtēšanas kritēriju kopā. Tas ļāva iegūt papildu punktus tām projektu idejām, kuras nodrošina 10 vai vairāk papildu vietu pieejamību pirmsskolas izglītības iestādēs pašvaldībās ar rindu uz vietām pirmsskolas izglītības iestādēs.Vērtējot 67 atbalstīto projektu ideju konceptos norādītās ēkas pēc to izmantošanas funkcijas, var secināt, ka investīcijas tiek plānotas 22 izglītības iestādēs (tai skaitā 14 pirmsskolas izglītības iestādes un 8 skolas), 16 administratīvajās ēkās, 14 sociālajās ēkās, 6 kultūras iestāžu ēkās, 2 veselības iestāžu ēkas, kā arī 7 jaukta tipa ēkās, kas ietver arī bibliotēkas funkciju.Lai nodrošinātu 4.2.2. SAM ietvaros atbalstīto projektu darbību un izmaksu nepārklāšanos ar citu Eiropas Savienības fondu SAM investīcijām, kuras potenciāli varētu tikt veiktas attiecīgajās ēkās, VARAM jau priekšatlasē vērtēja projektu ideju papildinātību un demarkāciju, un, ņemot vērā uz projekta idejas koncepta vērtēšanas brīdi pieejamo informāciju, tika secināts, ka šajās ēkās minētais risks nepastāv. Savstarpējā SAM papildinātība un darbību un izmaksu nepārklāšanās tiks pārbaudīta sadarbības iestādes izveidotajā projektu iesniegumu vērtēšanas komisijā, vērtējot projekta iesnieguma pilnu dokumentāciju, tai skaitā tāmju līmenī. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | MK rīkojuma projekts attiecas uz Latvijas Republikas pašvaldībām un pašvaldību kapitālsabiedrībām, kas veic pašvaldības deleģēto pārvaldes uzdevumu izpildi vai ir noslēgusi pakalpojumu līgumu par sabiedrisko pakalpojumu sniegšanu. |
| 2. | Tiesiskā regulējuma ietekme uz tautsaimniecību un administratīvo slogu | MK rīkojuma projektam būs pozitīva ietekme uz tautsaimniecību, jo, izmantojot piešķirto finansējumu, tiks paaugstināta pašvaldību ēku energoefektivitāte atbilstoši pašvaldību integrētajās attīstības programmās noteiktajiem prioritārajiem investīciju projektiem. 4.2.2. SAM investīcijas veicinās primārās enerģijas patēriņa samazinājumu, samazinot arī pašvaldību izdevumus par siltumapgādi. Situācijā, kad demogrāfijas prognozes liecina par negatīvu tendenci, pašvaldību izdevumu samazināšana ir būtisks priekšnosacījums reģionālās izaugsmes veicināšanai, vienlaikus atbrīvojot pašvaldību līdzekļus, kurus iespējams novirzīt sociālekonomisko jautājumu risināšanai.Vērtējot projektu īstenošanas ietekmi uz administratīvajām procedūrām un to izmaksām, nav identificēts administratīvā sloga palielinājums ne potenciālajiem finansējuma saņēmējiem, ne fondu vadībā iesaistītajām institūcijām. Institūcijām MK rīkojuma projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | MK rīkojuma projekts šo jomu neskar |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2016.gads** | Turpmākie trīs gadi (*euro*) |
| **2017.g.** | **2018.g.** | **2019.g.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (2016.) gadu | izmaiņas, salīdzinot ar kārtējo (**2016.**) gadu | izmaiņas, salīdzinot ar kārtējo (**2016.**) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Nav |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | 4.2.2. SAM indikatīvais finansējuma sadalījums pa gadiem ir iekļauts MK noteikumu Nr.152 sākotnējās ietekmes novērtējuma ziņojumā (anotācijā). Jāņem vērā, ka aprēķins ir veikts kopumā par 4.2.2. SAM pirmo un otro atlases kārtu. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav |
| 2. | Sabiedrības līdzdalība projekta izstrādē | MK rīkojuma projekts sagatavots, balstoties uz RAKP lēmumu. Saskaņā ar MK noteikumu Nr.614 3.punktu RAKP sastāvā ir pa vienam balsstiesīgam Latvijas Pašvaldību savienības, Latvijas Lielo pilsētu asociācijas, Reģionālo attīstības centru apvienības, Novadu apvienības, Latvijas Darba devēju konfederācijas un Latvijas Tirdzniecības un rūpniecības kameras pārstāvim, kas piedalījās lēmuma pieņemšanā. |
| 3. | Sabiedrības līdzdalības rezultāti | RAKP 2016.gada 12.oktobra sēdē tika izskatīts jautājums:“*110 novadu pašvaldību projektu ideju konceptu priekšatlases rezultātu izskatīšana, pieņemot lēmumu par atbalstāmajiem projektu ideju konceptiem, to ERAF finansējuma apmēru un sasniedzamajiem iznākuma rādītājiem 4.2.2. SAM otrās projektu iesniegumu atlases kārtas „Energoefektivitātes paaugstināšana un atjaunojamo energoresursu izmantošana ārpus nacionālas nozīmes attīstības centru pašvaldībām” ietvaros” ietvaros*”.RAKP 2016.gada 12.oktobra sēdē tika pieņemts lēmums saskaņot MK rīkojumā 1.pielikumā norādītos 110 novadu pašvaldību projektu ideju konceptus, to ERAF finansējuma apjomu un sasniedzamos iznākuma rādītājus.  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ministru kabineta rīkojuma izpildi nodrošinās VARAM, RAKP un CFLA. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Anotācijas IV un V sadaļa – projekts šo jomu neskar.

Vides aizsardzības un

reģionālās attīstības ministrs K. Gerhards

Vīza: valsts sekretārs R.Muciņš

01.11.2016 16:20

2534

R.Timermanis 66016709

ritvars.timermanis@varam.gov.lv

1. Saskaņā ar MK noteikumu Nr.152 16.2.apakšpunktā noteikto. [↑](#footnote-ref-1)
2. Saskaņā ar Eiropas Savienības struktūrfondu un Kohēzijas fonda 2014.-2020.gada plānošanas perioda vadības likuma 26.panta piekto daļu projekta iesniegumu ierobežotā projektu iesniegumu atlasē noraida, ja projekta iesniedzējs neizpilda Centrālās finanšu un līgumu aģentūras atkārtotajā lēmumā noteiktos nosacījumus. [↑](#footnote-ref-2)